সোনা পাচার করতে গিয়ে হাতেনাতে গ্রেফতার কন্নড় অভিনেত্রী!

ওয়েব ডেস্ক: সোনা পাচারের (Gold Smuggling) অভিযোগে বেঙ্গালুরু বিমানবন্দরে (Bengaluru Airport) গ্রেফতার হলেন কন্নড় চলচ্চিত্রের অভিনেত্রী রানিয়া রাও (Ranya Rao)। দুবাই (Dubai) থেকে প্রায় ১২.৫৬ কোটি টাকা মূল্যের ১৪.২ কেজি সোনা নিয়ে আসছিলেন তিনি। রানিয়া হলেন আইপিএস অফিসার রামাচন্দ্র রাওয়ের (Ramachandra Rao) সৎ মেয়ে, যিনি বর্তমানে কর্নাটক স্টেট পুলিশ হাউজিং কর্পোরেশনের ডিজিপি পদে আছেন।

এমিরেটস সংস্থার উড়ানে বেঙ্গালুরু ফিরছিলেন রানিয়া। ডিরেক্টরেট অফ রেভেনিউ ইন্টেলিজেন্স-এর (DRI) কাছে সোনা পাচারের খবর ছিল। সেই সূত্র ধরেই অভিনেত্রীকে গ্রেফতার করা হয়। সোমবার রাতে গ্রেফতারের পর অর্থনৈতিক অপরাধ আদালতে তোলা হয়। সেই আদালত তাঁকে ১৪ দিনের আইনি হেফাজতে পাঠিয়েছে।

আরও পড়ুন: ‘ভুতুড়ে ভোটার’: দেশের সমস্ত নির্বাচনী আধিকারিকদের বিশেষ নির্দেশ কমিশনের, ৩১ মার্চের মধ্যে রিপোর্ট তলব

ডিআরআই-এর সূত্র জানিয়েছে, সম্প্রতি ঘন ঘন বিদেশযাত্রা করছিলেন ৩৩ বছর বয়সি রানিয়া। সেই কারণেই নজরে পড়ে যান। ডিআরআই কর্তৃপক্ষ খেয়াল করে, ১৫ দিনে চারবার দুবাই গিয়েছেন অভিনেত্রী, যার ফলে সন্দেহ ঘনীভূত হয়।

জানা গিয়েছে, পোশাকের মধ্যে সোনার বার লুকিয়ে পাচার করছিলেন রানিয়া। তাঁর জ্যাকেটের মধ্যেই ছিল অনেকটা সোনা। যোগাযোগ কাজে লাগিয়ে হয়তো তিনি শুল্ক দফতরকে ফাঁকি দিয়েছেন তিনি, এমনটাও মনে করা হচ্ছে। এমনকী স্থানীয় পুলিশ কর্মীদের ফোন করে তাঁকে এসকর্ট করে নিয়ে যাওয়ার কথাও বলেছিলেন। রানিয়ার আইপিএস সৎ বাবা সহ কোনও পুলিশ বিভাগের লোক সোনা পাচারের সঙ্গে জড়িত আছে কি না খতিয়ে দেখা হচ্ছে।